
Ing. Klenovics Gábor életrajza

Klenovics Gábor vagyok, 48 éves, szenci születésű lokálpatrióta, sokéves nemzetközi és európai tapasztalattal. 22 éve élek boldog házasságban, két fiú és egy lány büszke édesapja vagyok. A szlovák mellett angolul és franciául beszélek.
Szencen jártam magyar óvodába és alapiskolába, majd a szenci magyar gimnáziumban érettségiztem 1996-ban. Fiatal koromtól kezdve nagyapám, Ásványi László példája és közösségünk iránti elhivatottsága formálta a politika és a közügyek iránti érdeklődésemet. 
A pozsonyi Közgazdasági Egyetem elvégzése után (2001-ben) rövid ideig az akkor megalakult Pozsony Megyei Hivatalban dolgoztam, majd két évig a Magyar Koalíció Pártjának külügyi titkára voltam. 2004-től csaknem 16 éven keresztül az Európai Parlamentben tevékenykedtem tanácsadóként és képviselői asszisztensként. Brüsszeli éveim alatt elsősorban közlekedéspolitikával, turizmussal és kisebbségi ügyekkel foglalkoztam.
Ettől függetlenül mindig szívügyemnek tekintettem és követtem az otthoni, szenci történéseket. 2020-as hazaköltözésünk óta még aktívabban bekapcsolódtam a város életébe: kirándulásokat, anyák napi ünnepségeket, lakossági fórumokat és megemlékezéseket szerveztem. Tagja vagyok a Szenczi Molnár Albert Alapiskola iskolatanácsának, emellett a Magyar Szövetség helyi szervezetének elnöki tisztségét is betöltöm.
Magyarságom mellett fontos helyet foglal el az életemben a katolikus vallás, ebben a szellemben neveljük a gyermekeinket is. A szenci magyar katolikus közösség aktív tagja vagyok, kiskorom óta a mai napig ministrálok és felolvasok a szentmiséken.
Jelenleg a Szenci Városi Hivatalban tevékenykedem polgármesteri megbízottként. Felelősségi körömbe elsősorban a  a nemzeti közösségek támogatása, a határon átnyúló együttműködések, valamint az uniós és egyéb fejlesztési források tartoznak.
Örülök annak, hogy az elmúlt négy évben a város hatalmas és látható fejlődésen ment keresztül. A Magyar Szövetség önkormányzati képviselőinek aktív szerepvállalásával és együttműködésével, támogató munkájának is köszönhetően több fontos beruházás valósult meg: 
- Elkezdődött az új egészségügyi központ építése;
- Bővültek iskoláink kapacitásai és megújultak a sportpályák;
- Fotovoltaikus rendszerrel láttuk el iskoláink tetőszerkezetét, és az energetikai közösség révén a fennmaradó napenergiát is hasznosítjuk a városi épületek szükségleteinek kielégítésére;
- Az utolsó pillanatban sikerült megmenteni az enyészettől a régi istállóépületet (Galéria);
- Megújultak és szebbek lettek a városi közterek;
- Újabb bicikliutakat sikerült kiépíteni és ezzel összekötni a városközpont egyes részeit;
- Kiépítettük az első urnafalat a boldogfai úti temetőben.
Az eddigi eredményekre építve a város fejlődése tovább folytatódhat, több jelentős fejlesztés előkészítése zajlik, amelyek megvalósítása a következő évek feladata lesz.  Ezek közé tartozik:
- A poliklinika befejezése és színvonalas egészségügyi ellátás biztosítása;
- az új iskola megépítése;
- a buszpályaudvar revitalizációja és egy mélygarázs kialakítása a városközpontban; 
- egy szociális központ kiépítése;
- további közterületek megújítása;
- a bicikliutak további bővítése és kiépítése a város távolabbi pontjainak irányába is.
Úgy gondolom, hogy városunk előtt még számos feladat áll, ugyanakkor a jelenlegi városvezetésben megvan az az elkötelezettség, szakmai felkészültség és tenni akarás, amely a megkezdett fejlesztések folytatásához szükséges. Bízom benne, hogy az Önök bizalmával és egy elhivatott csapat közös munkájával tovább építhetjük és szépíthetjük városunkat.
Ehhez tisztelettel kérjük támogatásukat a Magyar Szövetség képviselőjelöltjei számára.
